钦定古今图书集成/明伦汇编/交谊典/第065卷 > 《上李谏议书》前人
## 钦定古今图书集成/明伦汇编/交谊典/第065卷 > 《上李谏议书》前人

月日，将仕郎、守秘书省正字沈亚之再拜贡书谏议
阁下：“某常有混类之悲，不能自致，其拙也甚矣。故祥
禽之类凡羽，而凡羽混之；神芝之类腐菌，而腐菌混
之；嘉蕙之类棼刍，而棼刍混之。非独混之而已，亦且
蒙其芳而夺其美。何则？善寡而凡多，固也。况世俗之
目，几能于此而别白之者？寒暑易转，是皆非金石，安”
能自永于时哉？一失其故，以为类混，则终从风雨而
老矣。可不痛之！辄假所喻，愿赐终说，幸甚！楚王之鼎
食十有馀年，而王体不肥，左右者惧。王曰：“膳者不能
味吾之鼎也。”国人亦曰：“膳者不能味王之鼎也。”更逐
膳者凡十辈，益不味王耻，乃令国中曰：“有能使君鼎
之味调和以安吾体者，寡人爵之三公”，楚里之处士
贤闻之，应令而起，耆老属袖而送之曰：“往矣，即鼎也。
然。”王曰：“仰味于君，君何以塞之？”对曰：“王必以鼎授我，
我力甚优。夫治鼎之职，约水燥薪衅火，以观文武之
用而已。其辏味则有椒桂梅酰盐醢之品，在吾揔众
力而调于心，此其功也，王之体不肥何待？”楚老曰：“斯
固也。夫真伪杂鬻，循户而唱，祈其售者，伪什九焉。是
椒桂之质类，而馨辛不为也，梅酰之质类，而苦酸不
为也，盐醢之质类，而鹾咸不为也，皆具而不为滋，一
旦集而会之鼎，则必空虚矣。君焉能揔是之力以成
于王也？”前膳之所以得逐者，由庶品之任，非其任欤？
然则君之明足以察伪惑，君之智足以枢物才。诚能
储其真，蓄其当，以给其用，则后之辛馨之才，醯醢之
具，必越海逾陆而趋君之指矣。斯百代之准也，岂但
肥《楚王》之体然。今阁下既以游泳道德，蓄储助味之
具，必有素也。然纷纷之真伪，而清悟能无劳乎？小子
诚不足奉应对，不得谒见久矣。愿因左右者召，稍延
于前，获进所语，幸甚。伏惟降察，不罪。谨再拜。